«Imperator» 40 yoshda. Tottining futboldagi hayoti haqida 10ta fakt

Bugun italiyalik hujumchi Franchesko Totti 40 yoshni qarshiladi.
Futbolchilik faoliyatini to‘laligicha «Roma»ga bag‘ishlagan Totti 1993 yili debyut qilganida 16 yoshda edi.
Shu vaqtgacha u klub uchun jami 763 uchrashuvda maydonga tushgan va 306ta gol urgan. Uning hisobida Italiya chempionatida urilgan 250ta gol mavjud – Totti turnir tarixidagi ikkinchi bombardir hisoblanadi, uning natijalari faqatgina Silvio Piolenikidan pastroq.
2001 yili Totti «Roma» bilan Italiya chempionligiga erishgan. U jamoa bilan 2 marta mamlakat kubogida, yana 2 marta Italiya Superkubogida g‘olib chiqqan.
Franchesko Totti Italiya terma jamoasi bilan 2006 yili jahon chempioni bo‘lgan.
Bugungi kunda bir jamoaga sadoqati bilan barchaga o‘rnak bo‘la oladigan Tottiga oid 10ta fakt quyida keltirib o‘tiladi.
1. Rim papasi bilan uchrashuv

Franchesko o‘rtahol oilada tug‘ilgan va eng oddiy maktablardan birida tahsil olgan. Lekin uning omadi kelgan, maktab o‘quvchilari Rim papasi Ioann Pavel II qabuliga boradigan bo‘lgan. Bolalardan aksari maktabdan ketganida Totti o‘qiydigan sinf qabulga olib borilgan va pontifik «Roma»ning bo‘lg‘usi sardori peshonasidan o‘pgan. Bu marosim bolada katta taassurot qoldirgan va keyinchalik futbolchi Ioann Pavel II e'tibori unga taqdir alomati o‘laroq ko‘ringani haqida aytib o‘tgan.
2. «Roma»da 21 yoshdayoq sardorlik
 

Rimliklar jamoasini Zdenek Zeman boshqargan davrlar, 21 yoshli Franchesko esa 5 yil davomida jamoada bo‘lib o‘sishga erishgandi. U Karlo Matstsone (Roberto Badjo va Andrea Pirloning sevimli murabbiyi) tarbiyasini ko‘rgan, Zemanning 4-3-3 sxemasida chap qanot hujumida o‘zini erkin sezadigan futbolchi edi. Totti 1998 yilda murabbiydan sardorlik bog‘ichini oladi, avvaliga bu qaror vaqtincha edi, keyin esa bu butunlayiga bo‘ldi. Futbolchi bunga munosib javob qaytardi: A Seriyaning 1998/99 yilgi mavsumida eng yaxshi futbolchi bo‘ldi.
3. Jarohat - oyoqdagi po‘lat plastina
 

2006 yilning fevralida «Roma» sardori boldir suyagini sindirib oldi. Suyaklarning to‘g‘ri rivojlanishi uchun shifokorlar uning oyog‘iga po‘lat plastina o‘rnatishdi. 30 yoshda bo‘lgan Totti bu jarohat tufayli faoliyatini yakunlanishi ham mumkin edi, ammo u 4 oydan keyin yana o‘ynay boshladi. Ma'lum vaqt o‘tganidan keyin plastinani olib tashlash mumkin bo‘ldi va shifokorlar operatsiya o‘tkazishga tayyorlanishdi, ammo bu uchun yana vaqt talab etilar, Totti esa futboldan ayrilishni istamar edi. Natijada, Totti … rad qildi va oyog‘idagi po‘lat parcha bilan bir umr yashashga rozi bo‘ldi. «U menga xalaqit bermayapti, men shunday davom etaveraman», — degan u.
4. Panenka

Yevropa— 2000 turniri. Niderlandiya bilan o‘yin. Bu o‘yinni Hollivud klassikalariga qiyoslash mumkin. Drama. Barcha o‘yindan keyingi penaltilar seriyasiga tayyorlanayotganida Patrik Klyuyvertning asablari dosh bermadi va to‘pni qo‘li bilan o‘ynadi. Edvin van der Sarni tribunadagilar qo‘llab-quvvatlab, raqibga bosim o‘tkazmoqchi bo‘lishdi. Nuqtaga esa Totti yaqinlashdi… 
5. Ilari Blazi
 

Totti Ilariga uylanganiga 15 yil bo‘ldi. Totti golini nishonlayotganida bosh barmog‘ini og‘ziga solsa, bu golini rafiqasiga, shu alfozda uxlaydigan Ilariga bag‘ishlagan bo‘ladi.
Bu juftlikning 3 farzandi bor, uchinchi qiz Izabel endi 1,5 yoshda. Ularning munosabatlariga Ilari bolaligidan Rimning boshqa bir jamoasi bo‘lmish «Latsio» muxlisi ekani ham xalal bermaydi. Ushbu juftlikning nikoh marosimi Sky Italia telekanalida transyalyatsiya qilingan va uni bir yarim milliondan ortiq kishi kuzatib borgan.
6. A Seriyadagi 250ta gol

Totti A Seriya bombardirlari qatorida ikkinchi o‘rinda. Oyog‘idagi po‘lat bo‘lagi bilan o‘ynagan yilida, 31 yoshida mavsumda 26ta gol urib, eng yaxshi to‘purar bo‘lgandi. O‘tgan yakshanba kunida esa u Italiya chempionatidagi 250-golini urdi.
7. Orden
 

Franchesko "Respublika oldidagi xizmatlari" kavaler ordeni bilan 2000 yildayoq, Yevropa chempionatida Niderlandiya darvozasiga "panenka" uslubida urgan goli tufayli taqdirlangandi. 1 yil o‘tib u skudettoni qo‘lga kiritdi. Lekin bu hali boshlanishi edi. 30 yoshida u Jahon chempionatiga yo‘l oldi va uyga oltin medal bilan qaytdi. Keyin u "Respublikada xizmat ko‘rsatgan ofitser" bo‘ldi.
8. Selfi
 

Golni nishonlab, FIFA-16 fishkalaridan biriga aylanish mumkinmi? Bu oson! Franchesko Totti «Latsio»ga qarshi o‘yinlarda urgan gollarini odatda boshqacha nishonlar edi, uning ichki maykasida «Men yana sizlarni azobga qo‘ydim» yozuvi tushirilgan bo‘lardi. U o‘tgan mavsumda urgan navbatdagi golini maydon chetida selfi olish bilan nishonladi. Arbitr esankirab qoldi, muxlislar aqldan ozay dedi, «Instagram»ga qo‘yilgan surat esa 50 mingdan ortiq layk yig‘di…
9. No Totti no party

Totti "Olimpiyskiy" stadionini 25 yildan buyon hayratlarga solib kelmoqda. Uning davrida jamoada 5 marta prezident o‘zgardi, 18 murabbiy kelib ketdi. U esa «Roma» ramzi bo‘lib qoldi. Bu ayon. Shaharning yarmi uchun u nafaqat klub ramzi, balki Rimning ham. Shahar uchun Totti muhimmi yoki papa Frantsisk savoliga Franchesko quyidagicha hazil bilan javob qaytargan: «Men ancha vaqtdan beri shu yerdaman, u esa hali yangi».
Ha, Tottisiz «bo‘rilar»ni tasavvur qilish qiyin, yoki tasavvur qilib bo‘lmaydi.
10. Tottida hammasi joyida
 

Boshqa bir yulduz, masalan Romario faoliyati yakuniga qadar gollarini 1000taga yetkazib olish payida bo‘lgan va aqldan tashqari harakatlarni boshlagan. Uning «Vasko da Gama»dagi sheriklari uning uchun o‘ynashi kerak bo‘lib qolgan. Vaziyat rahbariyatdan mashg‘ulotlarni o‘rtoqlik uchrashuvlari bilan almashtirishgacha borgan! Romarioning natijasi yaxshilanishi uchun jamoaning natijalariginamas, hatto mashg‘ulotlar qurbon qilingan.
Totti bilan esa bundaymas. U jamoa o‘yiniga ta'sir ko‘rsatadi. O‘tgan mavsum oxirida u shunday temp oldiki, u bo‘lmagan o‘yinlarda jamoa yutqazar, jamoa yutqazayotgan o‘yinda u maydonga tashlansa, o‘yin qutqarilar edi.
Yangi mavsumdagi 5 turda Totti 2ta gol urdi va 2 marta samarali uzatma muallifi bo‘ldi. Jamoa bosh direktori uni Piter Pen deb atadi va «Roma» sardori keksaymasligini e'tirof etib o‘tdi. Sardor 40 yoshida ham o‘ynashdan to‘xtamayapti va jamoani olg‘a yetaklamoqda. Unda hali barchasi joyida.